Artiklen er lavet i samarbejde med TV2 Østjylland . Den berygtede tatovør fra Sæby har ikke blot svindlede nordjyderne. Ejeren af CrazyCouple Ink & Beauty i Sæby, har nemlig også været på spil i en anden by i Danmark to år forinden, hvor flere kunder ligeledes stod med ubrugelig gavekort. TV2 Østjylland kan nemlig fortælle, at den samme tatovør har været på spil i Randers tilbage i 2020. Dermed er historien fra 2022 i Nordjylland egentlig blot en form for genfortælling. Ejeren, Safia-Jasmin Saidana Kristensen, var nemlig også her som sunket i jorden, og hun var ikke til at komme i kontakt med, mens forretningen endte med at gå konkurs. Du kan se TV2 Nords indslag fra december 2022 herunder: Man bliver vred Byens nye tatovør i Sæby lokkede med helt ekstraordinære gode tilbud på gavekort, da hun tilbage i juni åbnede butikken. Hvis man købte et gavekort på 500 kroner,  gav det en værdi på 1000 kroner i butikken. En af kunderne, der benyttede sig af det gode tilbud på gavekort i det nordjyske, var Katrine Wachsmuth. Hun købte et gavekort til en værdi på 6000 kroner. Men nu er hun en af dem, der ikke kan komme i kontakt med forretningen. - Man bliver vred. Man bliver også ked af det. Jeg fik min familie med til at give et gavekort til min søster i fødselsdagsgave, og nu kan hun så ikke få noget ud af det. Så man bliver også flov, sagde hun dengang til TV2 Nord. I den forbindelse var TV2 Nord i kontakt med flere kunder, som havde valgt at politianmelde indehaveren. Også snydt i Randers Da ejeren bag King & Queen Tattoo i Randers pludselig forsvandt tilbage i 2020, stod kunderne tilbage med ubrugelige gavekort og halvfærdige tatoveringer - præcis som i Sæby i 2022. En af dem, der i 2020 købte et gavekort til King & Queen Tattoo, er Karl Kristensen, som TV2 Østjylland har snakket med. Karl Kristensen havde dengang fundet det helt rigtige motiv til sin tatovering. To løver på hans højre overarm. Derfor bookede han tid hos Safia-Jasmin Saidana Kristensen og betalte 4000 kroner for gavekortet, som ifølge tilbuddet ville give ham en værdi på det dobbelte. - 8000 kroner er nok til at dække en dagsession (6-8 timer), og det er nok det, som det vil tage at lave løverne, siger han til TV2 Østjylland. Tatovøren ville - ifølge Karl Kristensen - lave det hele på én gang. Dog stoppede sessionen efter blot halvanden time, hvor tatovør Safia-Jasmin Saidana Kristensen inddrog gavekortet med lovning på, at han ville få en ny tid. Det skete bare aldrig, selvom Karl Kristensen gentagne gange forsøgte at booke en ny tid, fik han kun automatiske svar retur, når han skrev og ringede. Vil ikke udtale sig TV2 Nord var tilbage i decmber 2022 i kontakt med  Safia-Jasmin Saidana Kristensen, som dog ikke ønskede at udtale sig. I hvert fald smækkede hun døren i overfor TV2 Nords reporter i Sæby dengang. Efterfølgende har TV2 Østjylland også forgæves forsøgt at få hende i tale på hendes adresse i Nordjylland, men her gav hun tydeligt udtryk for, at hun ikke var interesseret i en dialog. - Politiet er indblandet, så gider I godt gå, lyder beskeden, hun gav til TV2 Østjylland. Svært at få pengene tilbage - men bedre chance for kunderne i Sæby TV2 Østjylland har været i kontakt med Forbrugeråret Tænk omkring sagerne med den berygtede tatovør, og ifølge Forbrugerrådet Tænk er Safia-Jasmin Saidana Kristensen juridisk forpligtet til at betale de utilfredse kunder pengene tilbage. - Når du sælger et gavekort, så laver du en aftale med den, du sælger gavekortet til om at levere en vare for et beløb. Derfor skal man selvfølgelig kunne leve op til den aftale og ikke løbe fra den, siger Uffe Rabe Krag, der er politisk chef hos Forbrugerrådet Tænk til TV2 Østjylland. Han forklarer dog også, at der skal være tale om betydelige beløb, før der er chance for at få bare nogle af pengene tilbage. - Hvis du har gavekort for et stort beløb på for eksempel 10-20.000 kroner, kan det godt betale sig, men hvis der er tale om et lille beløb, ser det svært ud, siger han. Omvendt vurderer Uffe Rabe Krag, at køberne af gavekort fra tatovørforretningen i Sæby har en større chance for at få deres penge tilbage, da virksomheden her ifølge CVR-registret er oprettet som en enkeltmandsvirksomhed og stadig er i drift. - De nordjyske kunder skal sikre sig, at de har gjort deres krav til hende tydelige på skrift. Så kan de starte en sag i Forbrugerklagenævnet, som tager sig af den slags. Tatovøren skal så følge nævnets afgørelse, og hvis hun ikke gør det, vil afgørelsen hjælpe kunderne i en eventuel retssag i byretten. Derfra kan sagen også komme i fogedretten, så det kan blive et besværligt forløb, men hvis man har en stærk retfærdighedssans, så er det den rette vej at gå, siger han til TV2 Østjylland.
Virksomheden i Nordjylland er ifølge CVR-registret oprettet som en enkeltmandsvirksomhed, der stadig er i drift.